《寄寿母舅郑梅所先生暨妗李氏七十得齿字》
明代·黄仲昭

南湖衍庆源，一派流迤逦。乌石山前秀气钟，华堂矗矗连云起。

中有齐眉鹤发仙，紫凤青鸾相并峙。阅世升平七十年，方瞳双碧照秋水。

梅花灼烁晚方妍，慈竹茏葱寒更美。我昔栖迟故国时，长向堂前拜容止。

撤蔀砭愚荷爱深，于分虽甥恩则子。年来幸获遭圣明，玉笋联班五云里。

闽南回首天茫茫，献寿无由斟绿蚁。题诗远寄鹤南归，聊代芳筵祝遐祉。

我家双亲七十馀，别来久旷供甘旨。却喜城东数亩庐，门墙咫尺联桑梓。

相期朝暮慰离怀，寿域徜徉乐馀齿。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。